b'\n_START_ARTICLE_\nHap Holmes\n_START_SECTION_\nAmaterska kariera\n_START_PARAGRAPH_\nHarry Holmes, z vzdevkom\xc2\xa0\xc2\xbbHap\xc2\xab\xc2\xa0ali ponekod celo\xc2\xa0\xc2\xbbHappy,\xc2\xab\xc2\xa0 je svojo hokejsko kariero pri\xc4\x8del v sezoni 1908/09 kot amater v OHA mo\xc5\xa1tvu Parkdale Canoe Club. Za Parkdale je nastopal tri sezone, a je kot neuveljavljen mladinec le redko dobival prilo\xc5\xbenost v vratih. Skupaj je tako v treh sezonah nastopil zgolj na 11 tekmah rednega dela sezone in 2 tekmah kon\xc4\x8dnice. V prvi sezoni je zaigral na 3 tekmah in vsakokrat izgubil, pri \xc4\x8demer je skupaj v mre\xc5\xbeo spustil kar 22 plo\xc5\xa1\xc4\x8dkov, v povpre\xc4\x8dju nekaj ve\xc4\x8d kot 7 golov na tekmo. V svoji drugi sezoni je igral na 4 sre\xc4\x8danjih, na katerih je dvakrat zmagal in dvakrat izgubil. Skupaj je prejel 26 zadetkov, torej v povpre\xc4\x8dju 6,5 na tekmo. V sezoni 1910/11, njegovi zadnji v Parkdalu, je vnovi\xc4\x8d zaigral na 4 tekmah rednega dela sezone, od katerih je trikrat zmagal in enkrat izgubil. Na teh \xc5\xa1tirih tekmah je v svojo mre\xc5\xbeo spustil le 12 plo\xc5\xa1\xc4\x8dkov, za povpre\xc4\x8dje 3 prejetih golov na tekmo. V kon\xc4\x8dnici je prilo\xc5\xbenost dobil na dveh tekmah in z mo\xc5\xa1tvom vknji\xc5\xbeil en poraz in en neodlo\xc4\x8den izid, pri \xc4\x8demer je prejel 9 zadetkov za povpre\xc4\x8dno 4,5 prejetih golov na sre\xc4\x8danje. V sezoni 1911/12 bi moral Holmes braniti barve mo\xc5\xa1tva modrosraj\xc4\x8dnikov (Blueshirts) iz Toronta, a ti v ligi NHA v niso sodelovali. Glavni razlog tej neaktivni sezoni je bila gradnja dvorane z umetno ledeno podlago Arena Gardens, ki se je proti pri\xc4\x8dakovanjem zavlekla v pri\xc4\x8detek tekmovalne sezone. Holmes je tako sezono ho\xc4\x8de\xc5\xa1 no\xc4\x8de\xc5\xa1 izpustil, a v celi sezoni vseeno nastopil na eni tekmi, ki je bila sicer bolj ekshibicijske narave. Na tej tekmi je branil vrata mo\xc5\xa1tva Toronto Tecumsehs in ob zmagi svoje ekipe prejel tri zadetke.\n_START_SECTION_\nToronto Blueshirts\n_START_PARAGRAPH_\nHolmes je svojo profesionalno kariero pri\xc4\x8del v NHA klubu Toronto Blueshirts v sezoni 1912/13. V klubu je ostal tri sezone. V svoji prvi sezoni pri modrosraj\xc4\x8dnikih je imel bilanco zmag in porazov 6\xe2\x80\x937, zbral je \xc5\xa1e en shutout in GAA povpre\xc4\x8dje 4.47. Blueshirtsi so na koncu osvojili 3. mesto na lestvici. V sezoni 1913/14 je Holmes prvi\xc4\x8d v karieri osvojil Stanleyjev pokal. Prav tako se je prvi\xc4\x8d pripetilo, da je pokal osvojilo kako mo\xc5\xa1tvo iz Toronta. V kon\xc4\x8dnici lige NHA je Holmes kon\xc4\x8dal z 1 zmago in 1 porazom ter enim shutoutom in povpre\xc4\x8djem prejetih zadetkov 1.00. V sami finalni seriji je nato Holmes z ekipo dobil vse tri tekme proti ekipi Victoria Aristocrats in pri tem vknji\xc5\xbeil GAA povpre\xc4\x8dje 2.59. V naslednji sezoni so Blueshirtsi zgre\xc5\xa1ili kon\xc4\x8dnico, saj so na 20 tekmah zbrali le 8 zmag, Holmes pa je sezono kon\xc4\x8dal z 4.18 prejetih zadetkov na tekmo.\n_START_SECTION_\nSeattle Metropolitans, prvi\xc4\x8d\n_START_PARAGRAPH_\nHolmes je v sezoni 1915/16 podpisal za PCHA mo\xc5\xa1tvo Seattle Metropolitans, \xc4\x8deprav je imel \xc5\xa1e veljavno pogodbo s Toronto Blueshirtsi. V svoji prvi sezoni v Seattlu je igral na 18 tekmah. Kon\xc4\x8dal je z bilanco 9\xe2\x80\x939, brez shutouta in z GAA povpre\xc4\x8djem 3.67. Z ekipo se tudi ni uspel uvrstiti v kon\xc4\x8dnico. Naslednjo sezono je Holmes na 24 sre\xc4\x8danjih vknji\xc5\xbeil bilanco 16\xe2\x80\x938 in temu dodal dva shutouta in povpre\xc4\x8dje prejetih zadetkov 3.28. V finalu Stanleyjevega pokala je dosegel GAA povpre\xc4\x8dje 3.28 za zmagovito ekipno bilanco 3\xe2\x80\x931. Metropolitansi so s tem osvojili svoj prvi Stanleyjev pokal v klubski zgodovini in, kot se je kasneje izkazalo, tudi edinega. Metropolitansi so se s tem dose\xc5\xbekom v zgodovino zapisali kot prvo ameri\xc5\xa1ko mo\xc5\xa1tvo s Stanleyjevim pokalom.\n_START_SECTION_\nToronto Arenas\n_START_PARAGRAPH_\nHolmes je novembra 1917 kot prost igralec prestopil v klub Montreal Wanderers. Wanderersi so ga nato 12. decembra 1917 kot posojenega igralca poslali nazaj v Seattle. V Seattlu so Holmesa 4. januarja 1918 kot posojenega igralca izpustili v mo\xc5\xa1tvo Toronto Arenas, ki je sodelovalo v tedaj novoustanovljeni ligi NHL. V svoji edini polni sezoni v Torontu je Holmes zaigral na 16 tekmah, ob zmagovalni bilanci 9\xe2\x80\x937 je vknji\xc5\xbeil GAA povpre\xc4\x8dje 4.73 in ostal brez shutouta. V kon\xc4\x8dnici lige NHL je Holmes zaigral na dveh tekmah, od tega je z ekipo enkrat zmagal in enkrat izgubil. V finalu Stanleyjevega pokala je z mo\xc5\xa1tvom slavil s 3\xe2\x80\x932 v zmagah in v svojo mre\xc5\xbeo v povpre\xc4\x8dju spustil 4 plo\xc5\xa1\xc4\x8dke na tekmo. Za Holmesa je bil to \xc5\xbee tretji Stanleyjev pokal v karieri, prav tako je bil edini \xc4\x8dlan zmagovalne ekipe Toronto Blueshirtsov iz leta 1914, ki je pokal osvojil tudi z Arenasi leta 1918. Potem ko je za Toronto Arenase v naslednji sezoni nastopil le na dveh sre\xc4\x8danjih in na obeh tekmah skupaj prejel 9 zadetkov, je 27. decembra 1918 sledila vrnitev v Seattle.\n_START_SECTION_\nSeattle Metropolitans, drugi\xc4\x8d\n_START_PARAGRAPH_\nHolmes je v sezoni 1918/19 zaigral na 20 tekmah rednega dela sezone, na katerih je z mo\xc5\xa1tvom 11-krat slavil in 9-krat izgubil. Shutouta ob GAA povpre\xc4\x8dju 2.25 ni uspel vknji\xc5\xbeiti. V kon\xc4\x8dnici lige PCHA je nastopil na dveh tekmah, na katerih je skupno prejel pet zadetkov. Z Metropolitansi se je s po eno zmago in enim porazom ob bolj\xc5\xa1i razliki v zadetkih uvrstil \xc5\xa1e v svoj tretji zaporedni finale Stanleyjevega pokala. Metropolitansi so se v finalu pomerili z NHL klubom Montreal Canadiens. Serijo so po petih tekmah prekinili in odpovedali zaradi izbruha \xc5\xa1panske gripe. Bolezen je namre\xc4\x8d z ledenih ploskev oddaljila branilca Canadiensov Joeja Halla, ki je \xc5\xa1tiri dni po sprejetju v bolni\xc5\xa1nico umrl. Canadiensi so se nemudoma po Hallovi hospitalizaciji odrekli nadaljnjemu igranju finala, Metropolitansi pa na drugi strani niso \xc5\xbeeleli kar tako sprejeti Stanleyjevega pokala in so si ga \xc5\xbeeleli priboriti na ledu, ne izven njega. Serija se je tako po 5 odigranih tekmah kon\xc4\x8dala brez zmagovalca pri izidu 2\xe2\x80\x932 v zmagah (na 4. tekmi serije sta se mo\xc5\xa1tvi raz\xc5\xa1li brez zadetkov, po 20 minutah podalj\xc5\xa1ka je sodnik Mickey Ion sre\xc4\x8danje prekinil)._NEWLINE_V sezoni 1919/20 je Holmes nastopil na 22 tekmah, na katerih je z ekipo vknji\xc5\xbeil 12 zmag in 10 porazov. Do konca sezone je zbral \xc5\xa1tiri shutoute in povpre\xc4\x8dje prejetih zadetkov na tekmo 2.46. V kon\xc4\x8dnici lige PCHA je zaigral na dveh tekmah, na katerih je Seattle proti mo\xc5\xa1tvu Vancouver Millionaires enkrat zmagal in enkrat izgubil ter se s skupno razliko v zadetkih 6\xe2\x80\x933 \xc5\xa1e drugo leto zapored prebil v finale Stanleyjevega pokala. Za Holmesa je bil to \xc5\xbee \xc4\x8detrti zaporedni finale, tokratni nasprotnik Seattla je bila ekipa Ottawa Senatorsov. Metropolitansi so serijo izgubili z 2\xe2\x80\x933 v zmagah, Holmes je na petih tekmah prejel 15 zadetkov za povpre\xc4\x8dno 3.00 zadetka na tekmo._NEWLINE_Holmes je za Metropolitanse igral nadaljnje \xc5\xa1tiri sezone, a se z mo\xc5\xa1tvom ni ve\xc4\x8d uvrstil v finale Stanleyjevega pokala. Vsako sezono sta Holmes in ekipa Seattla slavila na pribli\xc5\xbeno polovici tekem, kon\xc4\x8dnico je mo\xc5\xa1tvo zgre\xc5\xa1ilo le v sezoni 1922/23. V sezoni 1920/21 je Holmes zaigral na 24 sre\xc4\x8danjih, z mo\xc5\xa1tvom imel bilanco 12\xe2\x80\x9311\xe2\x80\x931 in v povpre\xc4\x8dju prejel 2.63 zadetka na tekmo. V kon\xc4\x8dnici je izgubil obe tekmi, na katerih je zaigral ter na obeh skupaj prejel 13 zadetkov. Naslednjo sezono je imel Seattle identi\xc4\x8dno bilanco zmag in porazov, medtem ko je Holmesova posami\xc4\x8dna statistika zrasla na \xc5\xa1tiri shutoute in povpre\xc4\x8dje GAA 2.60. V kon\xc4\x8dnici je nato na dveh tekmah prejel le dva zadetka, a to ni bilo dovolj za napredovanje, saj Seattle na nobeni od tekem ni zatresel mre\xc5\xbee nasprotnika, ekipe Vancouver Millionaires. Slednja se je tako veselila napredovanja v finale Stanleyjevega pokala, s skupnim izidom 2\xe2\x80\x930 v zadetkih (in zmagah). V sezoni 1922/23 je Holmes nastopil na 30 tekmah, na katerih je bilo njegovo mo\xc5\xa1tvo polovi\xc4\x8dno uspe\xc5\xa1no (bilanca 15\xe2\x80\x9315). V individualno statistiko je vpisal dva shutouta in GAA povpre\xc4\x8dje 3.45. Seattle se za razliko od preteklih let ni uvrstil niti v kon\xc4\x8dnico lige PCHA, saj je v rednem delu sezone zasedel \xc5\xa1ele zadnje, 3. mesto. Holmes je v sezoni 1923/24, svoji zadnji v dresu Metropolitansov, zaigral na 30 tekmah rednega dela sezone, na katerih je Seattle dosegel 14 zmag in utrpel 16 porazov, kar je za razliko od predhodne sezone zadostovalo za prvo mesto na lestvici. Holmes je pri tem prispeval dva shutouta in povpre\xc4\x8dje prejetih zadetkov 3.26. Na dveh tekmah kon\xc4\x8dnice je vknji\xc5\xbeil 1.79 GAA povpre\xc4\x8dje, Seattle pa je s porazom 1\xe2\x80\x932 in remijem 2\xe2\x80\x932 za skupni izid 3\xe2\x80\x934 v zadetkih izpadel iz boja za Stanleyjev pokal.\n_START_SECTION_\nVictoria Cougars\n_START_PARAGRAPH_\nV sezoni 1924/25 se je Holmes po razpadu Seattle Metropolitansov in priklju\xc4\x8ditvi ostalih PCHA mo\xc5\xa1tev ligi WCHL pridru\xc5\xbeil ekipi Victoria Cougars. V svoji prvi sezoni v klubu je ob bilanci 16\xe2\x80\x9312 zbral tri shutoute in GAA povpre\xc4\x8dje 2.25. V kon\xc4\x8dnici je Victoria na \xc5\xa1tirih tekmah ostala nepora\xc5\xbeena, Holmes se je z dvema zmagama in dvema remijema in enim shutoutom ter povpre\xc4\x8djem prejetih zadetkov 1.75 \xc5\xa1e enkrat ve\xc4\x8d uvrstil v finale Stanleyjevega pokala. Hokejistom Victorie so nasproti stali hokejisti NHL kluba Montreal Canadiens, Holmes pa se je z izidom 3\xe2\x80\x931 v zmagah \xc5\xa1e \xc4\x8detrti\xc4\x8d v karieri veselil Stanleyjevega pokala. Ta finalna serija se je v zgodovino vpisala kot zadnja, v kateri je pokal osvojilo kako mo\xc5\xa1tvo izven lige NHL. Kasneje se je izkazalo tudi, da je v tej seriji Holmes zadnji\xc4\x8d osvojil Stanleyjev pokal._NEWLINE_Holmes je pri Cougarsih ostal \xc5\xa1e naslednjo sezono in v rednem delu lige z ekipo vknji\xc5\xbeil 15 zmag, 11 porazov in 4 remije. V osebno statistiko je zapisal \xc5\xa1tiri shutoute in v povpre\xc4\x8dju 1.68 prejetih zadetkov na sre\xc4\x8danje. V kon\xc4\x8dnici je nato Holmes statisti\xc4\x8dno gledano skoraj dvakrat izbolj\xc5\xa1al dose\xc5\xbeke iz prej\xc5\xa1nje sezone, saj je ob enaki bilanci (2 zmagi in 2 remija) zbral en shutout in v povpre\xc4\x8dju prejel 1.45 zadetka na tekmo. V finalu Stanleyjevega pokala so se Cougarsi pomerili z mo\xc5\xa1tvom Montreal Maroons in izgubili z 1\xe2\x80\x933 v zmagah. Po finalni seriji je liga WCHL (ki je zadnjo sezono delovala pod imenom WHL) razpadla in igralci so se razpr\xc5\xa1ili v NHL klube. Holmes je tako sodeloval tudi na finalni seriji Stanleyjevega pokala, v kateri je zadnji\xc4\x8d sodelovalo kako mo\xc5\xa1tvo izven lige NHL. \xc5\xa0lo je za njegov sedmi in zadnji nastop v finalu Stanleyjevega pokala.\n_START_SECTION_\nDetroit Cougars\n_START_PARAGRAPH_\nPo razpadu lige WHL je pravice do imena Cougars odkupil nov NHL klub iz Detroita. Slednji si je zagotovil tudi pravice do hokejistov Victorie in Holmes je tako ostal v mo\xc5\xa1tvu oziroma se pridru\xc5\xbeil novoustanovljeni ekipi Detroit Cougars. V dresu Detroita je v dveh sezonah iz 85 nastopov zbral 17 shutoutov, Cougarsi pa se obakrat niso uspeli prebiti v kon\xc4\x8dnico. Od teh 85 tekem so hokejisti Detroita slavili le na 30 tekmah, kar je bilo dovolj le za peto oziroma \xc4\x8detrto mesto v Ameri\xc5\xa1ki diviziji v sezonah 1926/27 in 1927/28. Holmes je v prvi sezoni v Detroitu v osebni statisti\xc4\x8dni zbir vpisal bilanco 11\xe2\x80\x9326\xe2\x80\x934, \xc5\xa1est shutoutov in GAA povpre\xc4\x8dje 2.23. V drugi sezoni in svoji zadnji profesionalni sezoni je Holmes nastopil na vseh 44 tekmah Detorita in ob razmerju zmag, porazov in remijev 19\xe2\x80\x9319\xe2\x80\x936 dosegel 11 shutoutov in 1.73 prejetih zadetkov na tekmo.\n_START_SECTION_\nSlog igranja\n_START_PARAGRAPH_\nHolmes je bil znan po tem, da je vselej nosil baseballsko \xc4\x8depico, s katero se je za\xc5\xa1\xc4\x8ditil pred obiskovalci, ki so nanj pljuvali tobak ali vanj metali razli\xc4\x8dne predmete. Bil je ple\xc5\xa1ast, celo do te mere, da je \xc4\x8dasnik Windsor Star zapisal:\xc2\xa0\xc2\xbb... njegova sijo\xc4\x8da ple\xc5\xa1asta kupola je predstavljala mikavno tar\xc4\x8do.\xc2\xab\xc2\xa0 Znan je bil po pokon\xc4\x8dni vratarski dr\xc5\xbei, pri ustavljanju plo\xc5\xa1\xc4\x8dkov se je v najve\xc4\x8dji meri zana\xc5\xa1al na pravilno postavljanje. Njegove igre so bile konstantne, v vratih je deloval spro\xc5\xa1\xc4\x8deno in ravnodu\xc5\xa1no. Nekateri so njegove igre celo ozna\xc4\x8dili za lenobne.\n_START_SECTION_\nKasnej\xc5\xa1e \xc5\xbeivljenje\n_START_PARAGRAPH_\nHolmes se je po koncu igralske kariere ukvarjal s trenerskim delom v ni\xc5\xbeih ligah. Ni\xc5\xbejeliga\xc5\xa1a Toronto Millionaires je v sezoni 1928/29 v ligi Canadian Professional Hockey League popeljal do bilance 19-6-7. Klub je vodil tudi v sezoni 1930/31, tedaj \xc5\xbee v novi ligi International Hockey League in pod novim imenom Cleveland Indians. Z mo\xc5\xa1tvom mu je uspelo do bilance 24-18-6._NEWLINE_V drugi najmo\xc4\x8dnej\xc5\xa1i ameri\xc5\xa1ki hokejski ligi, American Hockey League, od leta 1948 dalje podeljujejo nagrado za najbolj\xc5\xa1ega vratarja sezone. Nagrada se v Holmesovo \xc4\x8dast imenuje Hap Holmes Memorial Award. Holmes je umrl 27. junija 1941. Leta 1972 so ga posmrtno sprejeli v Hokejski hram slavnih lige NHL.'